傷春詞
作者：陳棣
朝代：宋

paragraphs: 春風兮颸颸，春日兮遲遲。
草木秀兮原野，蘭茝芳兮水湄。
美人去兮何所，白雲深兮莫窺。
望極浦兮掩淚，倚危檻兮懷思。
囁嚅兮鳦語，連娟兮蝶飛。
感微物兮靈偶，私自憐兮芳時。
玲瓏兮瓊珮，沉寂兮蕙幃。
對芳時兮太息，豈獨凜秋兮足悲。
香消悴兮□鸞鏡，愁委積兮堆蛾眉。
登山臨水兮有蘭夢，斷雁沉魚兮無錦詩。
鶗鴂鳴兮衆芳衰，春冉冉兮不可羈。
人生行樂兮將何之，王孫王孫兮胡不歸。